עין איה על שבת ט סה
סה. ביום תליתאי. להקשרת החיים אל המרומים העליונים, אל זיו ד' אמת, אחרי ההתקשרות הצמצומית שחיי החומר, והשליטה הבהמית שבהם, מעכירים את הצד העליון של הוד האדם, - צריכים שלשה צעדים חלוקים למערכות הכשרים זמניים, הראויים להתאחד עם סידור של ימים מחולקים. הנתיקה מאת ההצטמצמות החלקית המשפילה, הדרכת החפץ הפנימי אל האור המרוחב שאין לו גבול והתעכבות, והאחרון, המגמה המאושרה, ההתאחדות עם האור האלהי העליון, המרחב של אין סוף לבהירות והשלמת חיי עולמים, בעד כל. והם הם שלשת ימי הפרישה, שהצעד האחרון הוא כבר מלא כל, באין דבר להוסיף, כי די באלהותי לכל בריה, ביום תליתאי.
שבת ט סה